  Анжелика Тихонова корреспондент Ижкарын удмурт кылъя дунтэк курсъёсы пыриськыны 40 пала адями мылкыд кариз. Со сярысь ивортодэтъя «Удмуртия» агентстволэн корреспондентэзлы курсъёслэн кивалтӥсьсы Ангелина Решетникова вераз. 30-тӥ куарусёнэ удмурт кылэз дышетыны мылкыд карисьёслэн нырысетӥ пумиськонзы, ужзэс радъян пумысен кенешонзы, ортчиз. Люкаськемъёс курсъёсы ветлыны мугъёссэс но веразы. Ангелина Решетниковалэн кылъёсызъя, тросэз таӵе мугъёсты шараязы: мон Удмуртиын улӥсько, Удмуртиез яратӥсько, нош кылэз уг тодӥськы; анай-атае дышетӥллямтэ, соин мыным туж секыт улыны Удмуртиын; асьмелэн лулчеберетмы сыӵе тунсыко, али котыр дунне воштӥськиз, табере мынам удмурт кылэз тодэме потэ; Удмуртилэсь историзэ тодэме потэ; мон удмурт, ваньзэ уг валаськы, мынам потэ вераськеме, гожъяськыны но дышетскеме потэ; аслэсьтым кылме тодэме потэ. Яке тани огез гожтэ, мон, пе, корка басьтӥ удмурт гуртэ, нош гуртын, пе, адямиос люкаськыло, концерт но мар луэ, мон, пе, уг валаськы номыре но Ангелина Решетникова, удмурт кылъя курсъёслэн кивалтӥсьсыТуэ курсъёсы пыриськыны тросгес егит нылкышноос мылкыд каризы. Озьы ик пинал воргоронъёс. Озьы огез нылкышно нылзэ ваем, удмурт кылэз дышетыны, вераськыны мылкыд каре, пе, озьы ик керпотонзэ но, оло, вормоз шуыса оске. Нош мӧйыос, курсъёсын кивалтӥсьлэн верамезъя, туэ ӧжытгес. Удмурт кылъя курсъёслы 72 час висъямын. Соос, группаын кенешемъя, арняяз кык пол яке куинь пол радъясько но куинь толэзь ӵоже кыстӥсько. Туэ удмурт кылэз сизьым интыын дышетыны луоз – ньыль интыын Ижкарын но быдэн одӥген Глазкарын, Можгаын но Вавожын. Кылэз дышетыны мылкыд карисьёсты котьку но басьтозы. Ми ум пытсаське ноку но, мед лыктоз пумаз коть, пуксёз, кылзӥськоз, учкоз адямиосыз, тодматскоз. Секыт ведь вамыш лэсьтыны. Адями лыктӥз ни ке, сое уг яра келяны. <…> Вуоно араз со нош ик лыктэ собере Ангелина Решетникова, удмурт кылъя курсъёслэн кивалтӥсьсыКурсъёсы ветлӥсьёсын удмурт кылэз пӧртэм амалъёсын дышето. Ӝӧк сьӧрын пукыса ужам сяна, музейёсы потало, мастер-классъёсы пырисько, доразы кырӟась-эктӥсь, кибашлы куноосты ӧтчало. Кылсярысь, Кибашлыослэн юртазы перепеч пӧраны дышетскыны потало, адӟытонъёссэс учко, кар темаез ортчыкузы Генераллэн юртаз интыяськем Ижкарлэн музеяз ветло. Бурдъясько сыӵе интыын. Асьмелэн удмуртъёс сярысь вань сыӵе адӟытон, вань сыӵе музей, вань сыӵе инты, кытын удмуртъёслэн яратоно сиёнзы, куно пумитан сиёнзы, сыӵе данэ поттэмын, отчы адямиос уксё тырыса лыкто дышетскыны шуыса паймо Ангелина Решетникова, удмурт кылъя курсъёслэн кивалтӥсьсыАнгелина Решетниковалэн кылъёсызъя, соос удмурт кылэз тодыны мылкыд карисьёслы кутскон гинэ сёто. Берло ини куд-огез асьсэос тодонлыкъёссэс муромыто но паськытато, рос-прос вераськыны ӧдъяло. Тани Сергей Бехтерев. Со егит юрист. Со номыре тодытэк лыктӥз вал, нош али кылбур но гожъя ини Ангелина Решетникова, удмурт кылъя курсъёслэн кивалтӥсьсыОзьы ик тросэзлы тодмо Польшаысь вуэм Мирела Мазур. Со но удмурт кылъя курсъёс пыр ортчиз. Но курсъёсы ветлэм сяна, нылаш ачиз удмурт кылын вераськисьёсты утчаз, аслыз удмурт котыр люказ. Со университетын дышетске вал. Курсъёсы ветлэ вал. Собере шуиз, мыным та ӧжыт, кытын вань вераськись. Со картӥ ветлэм, кармы воксё йӧслыко ӧвӧл, театрын гинэ но раздевалкаын мыным ӟуч кылын куаретӥзы шуэ. Мон солы театре ветлы, отын ваньзы удмуртъёс шуи вал Ангелина Решетникова, удмурт кылъя курсъёслэн кивалтӥсьсыБӧрысь Мирела Мазур Удмуртиысь тодмо суредасен, дизайнерен Зоя Лебедеваен тодматскем, эшъяськем. Озьы удмурт кылзэ волятэм. Али нылаш мерлыко вотэсъёс пыр гожтэтъёсты Ангелина Решетниковалы удмурт кылын гинэ ысъя ни. Кемалась ӧвӧл курсъёслэн ас пуссы но кылдӥз. Со бордын тодмо удмурт дизайнер Иван Кабышев ужаз. Буёлзэ но бырйим ӵош, вераськыса. И сыӵе со мыным яра. Соос табере туж юртто милемлы, сое милям олокытчы но пыртэммы луэ Ангелина Решетникова, удмурт кылъя курсъёслэн кивалтӥсьсы Тодэ вайытом, Ижкарысь школаосын 1 сюрс 300 пала пиналъёс удмурт кылэз дышето. Тегъёс: Мерлык Лулчеберет Дышетон Ижкар Удмуртия удмуртъёс удмурткыл  